
Na podlagi prvega odstavka 104. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – ZDeb, 105/22 – ZZNŠPP, 8/25 in 77/25; v nadaljevanju: ZUJIK) in v skladu s 6. členom Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) Ministrstvo za kulturo Republike Slovenije (v nadaljnjem besedilu: ministrstvo) objavlja

Javni poziv za sofinanciranje slovenskih avdiovizualnih projektov v počastitev 35. obletnice osamosvojitve Republike Slovenije
Ime in sedež naročnika: Ministrstvo za kulturo Republike Slovenije, Maistrova 10, Ljubljana (v nadaljnjem besedilu: ministrstvo).
1. Predmet in cilj javnega poziva

Predmet javnega poziva je sofinanciranje slovenskih avdiovizualnih projektov v počastitev 35. obletnice osamosvojitve Republike Slovenije v letu 2026, in sicer razvoja scenarijev slovenskih igranih ali dokumentarnih avdiovizualnih del.
Cilj sofinanciranja je omogočiti razvoj scenarija slovenskih avdiovizualnih projektov, ki obravnavajo ključne teme in vsebine iz slovenske zgodovine ali temeljijo na literarnih in drugih umetniških predlogah, ki obravnavajo ključne teme in vsebine iz slovenske zgodovine z namenom realizacije in javnega predvajanja v okviru programov in katalogov ponudnikov avdiovizualnih medijskih storitev. 
2. Opredelitev izrazov za namen tega javnega poziva: 

· razvoj scenarija predstavlja scenaristične in dramaturške aktivnosti, ki se nanašajo na dodelavo strukture, zapleta, karakterizacije likov in vseh drugih elementov scenarija; 
· ponudnik avdiovizualnih medijskih storitev in avdiovizualna medijska storitev sta opredeljena v skladu z Zakonom o avdiovizualnih medijskih storitvah (Uradni list RS, št. 87/11, 84/15 in 204/21);
· slovenski avdiovizualni projekti so opredeljeni v skladu z Zakonom o medijih (Uradni list RS, št. 69/25) v okviru opredelitve slovenskih avdiovizualnih del;
· mikro, mala in srednja podjetja so opredeljena v skladu z Uredbo Komisije (EU) št. 651/2014 z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe.
3. Pogoji za sodelovanje na javnem pozivu

Na javni poziv se lahko prijavijo:
· mikro, mala in srednja podjetja, ki so producenti, registrirani za dejavnost »produkcija filmov, video filmov, televizijskih oddaj (J59.1190)«;
· prijavitelji, ki so kot glavni ali manjšinski producenti že realizirali avdiovizualni projekt, ki je bil javno predvajan v programih ponudnikov avdiovizualnih medijskih storitev ali v kinematografski distribuciji ali so kot glavni pisci scenarija že sodelovali pri avdiovizualnem projektu, ki je bil javno predvajan v programih ponudnikov avdiovizualnih medijskih storitev ali v kinematografski distribuciji;

· fizične osebe, ki so glavni pisci prijavljenega scenarija in opravljajo samostojno dejavnost; 
· prijavitelji, ki imajo zaprto finančno konstrukcijo projekta ob upoštevanju zaprošenega deleža ministrstva.

Na javni poziv se ne morejo prijaviti prijavitelji:

· ki nimajo izpolnjenih zapadlih pravnih, finančnih ali pogodbenih obveznosti do ministrstva kot financerja ali do njegovih posrednih proračunskih uporabnikov;
· za katere so bile ugotovljene nepravilnosti pri sofinanciranju projektov v okviru Slovenskega filmskega centra, javne agencije Republike Slovenije; 
· ki nimajo poravnanih vseh obveznosti na podlagi  sklepa Komisije o razglasitvi pomoči iste države članice za nezakonito in nezdružljivo z notranjim trgom;
· ki so podjetja v težavah oziroma ki prejemajo pomoč za reševanje in prestrukturiranje;
· ki imajo zapadle neplačane davčne in druge obveznosti do Republike Slovenije in občin ali imajo neplačane prispevke za socialno varnost;
· s projekti, ki so že bili financirani na javnih razpisih in javnih pozivih Slovenskega filmskega centra, javne agencije Republike Slovenije;
· ki so v stečajnem postopku, postopku prisilne poravnave ali likvidacije; 
· z več kot enim prijavljenim projektom. V primeru, da prijavitelj odda dopolnitev, to označi na vlogi. 
Izpolnjevanje pogojev prijavitelj izkaže s podpisanimi izjavami in dokazili v prijavnem obrazcu, ministrstvo pa izpolnjevanje pogojev preveri po uradni dolžnosti.

4. Pogoji financiranja, okvirna vrednost razpoložljivih sredstev in višina sofinanciranja
Avdiovizualni projekti, prijavljeni in sprejeti v sofinanciranje po tem javnem pozivu, se sofinancirajo na podlagi sheme državnih pomoči BE02-2399342-2016/II oziroma njenih dopolnitev.  

Dodeljena pomoč mora imeti spodbujevalni učinek in upravičenca spodbuditi k ustvarjanju avdiovizualnega dela s kulturno vsebino. Pomoč nima spodbujevalnega učinka, če se je delo na avdiovizualnem projektu že začelo.
Okvirna vrednost razpoložljivih sredstev, namenjenih za javni poziv, je na proračunski postavki 131089 – Programi za avdiovizualne medije v višini do 250.000,00 EUR. 
Sofinanciranje je vezano na proračunske zmožnosti ministrstva. Če pride do sprememb v državnem proračunu ali finančnem načrtu ministrstva, ki neposredno vplivajo na izvedbo javnega poziva, lahko ministrstvo ukrepa v skladu s spremembami v državnem proračunu oziroma finančnem načrtu ministrstva.

Sofinancirani bodo le uveljavljani in izkazani upravičeni stroški. Upravičeni stroški so stroški, opredeljeni v vlogi prijavitelja in so jasno dokazljivi z obračunsko dokumentacijo. 

Rok za izplačila proračunskih sredstev v letu 2026 je določen v skladu s Pravilnikom o zaključku izvrševanja državnega in občinskih proračunov za leto 2026 (Uradni list RS, št. 1530/26).
Zaprošeni znesek sofinanciranja posameznega projekta je lahko do 100 odstotkov vseh izkazanih upravičenih stroškov. 
Dodeljena pomoč se lahko kumulira z drugo pomočjo ali pomočjo de minimis za iste upravičene stroške, če skupni znesek državne pomoči ne presega dovoljene intenzivnosti pomoči.
V primeru, da projekt, ki je glede na zaporedje ocenjevanja zadnji in se mu ne more odobriti vseh zaprošenih sredstev ministrstva glede na preostala razpoložljiva sredstva, se prijavitelju predlaga financiranje v višini preostalih razpoložljivih sredstev. 
Upravičeni stroški za razvoj scenarija avdiovizualnega projekta so: 

· stroški za ureditev pravic in za opravljeno delo na scenariju;

· stroški avtorskih in sorodnih pravic;  
· stroški udeležbe na delavnicah in seminarjih;

· stroški dela producenta; 

· režijski stroški v obsegu ne več kot 5 odstotkov celotnega predračuna projekta.

Neupravičeni stroški so:

· stroški investicijske nadgradnje in stroški nabave osnovnih sredstev in programske opreme;
· stroški DDV. 

Dodeljena proračunska sredstva morajo biti porabljena v proračunskem letu 2026 ter v plačilnih rokih, kot jih določa Zakon o izvrševanju proračunov Republike Slovenije za leti 2026 in 2027 (Uradni list RS, št. 95/25 in 112/25 – ZJF-K). 
Če se nastali scenarij preoblikuje v avdiovizualno delo z namenom realizacije in javnega predvajanja, se stroški razvoja scenarija vključijo v skupni proračun realizacije avdiovizualnega projekta in se upoštevajo pri izračunu intenzivnosti državne pomoči za realizacijo avdiovizualnega projekta. 
5. Kriteriji
Pravočasne in popolne vloge ter vloge upravičenih oseb za razvoj scenarija slovenskega avdiovizualnega projekta bo obravnavala pristojna strokovna komisija po vrstnem redu njihovega prispetja, in sicer skladno z naslednjimi kriteriji:
	
	
	

	1. Tema ali vsebina projekta izhaja iz slovenske zgodovine.
	DA
	NE

	2. Projekt temelji na literarnih ali drugih umetniških predlogah ali dogodkih, ki so del slovenske ali evropske kulture, zgodovine, mitologije ali religije.
	DA
	NE

	3. Projekt z vsebino, temo ali vizualno podobo predstavlja in promovira Republiko Slovenijo.
	DA
	NE

	4. Projekt vključuje vsebino ali dogodke, ki so trajno zaznamovali slovenski kulturni prostor in slovensko identiteto.
	DA
	NE

	5. Projekt je umeščen na območje Republike Slovenije.
	DA
	NE

	6. Projekt je v slovenskem jeziku.
	DA
	NE

	7. Dejavnosti za izvedbo projekta so natančno vsebinsko in terminsko opredeljene. 
	DA
	NE

	8. Prijavitelj izkazuje sodelovanje izkušene ekipe sodelavcev za izvedbo projekta.
	DA
	NE

	9. Prijavitelj ima urejene avtorske in sorodne pravice za izvedbo projekta.
	DA
	NE

	10. Projekt izkazuje zaključeno finančno konstrukcijo.
	DA
	NE

	SKUPNO ŠTEVILO IZPOLNJENIH KRITERIJEV
	
	


V okviru sofinanciranja razvoja scenarijev slovenskih avdiovizualnih projektov bodo v sofinanciranje bodo sprejeti zgolj tisti projekti, ki bodo izpolnili najmanj osem (8) kriterijev od desetih (10) po vrstnem redu obravnave. 

6. Rok za oddajo vlog na javni poziv, vsebina in oddaja vlog

Javni poziv se začne 12. 11. 2026 in traja do 12. 12. 2026 oziroma do porabe razpoložljivih sredstev. Poraba razpoložljivih sredstev pomeni, da so bila dodeljena vsa sredstva, ki so razpoložljiva na tem javnem pozivu. 
V okviru tega roka se bodo vloge obravnavale sproti po vrstnem redu njihovega prispetja. Vrstni red se določi, ko je vloga popolna.

Vloga mora biti izpolnjena in oddana na ustreznem prijavnem obrazcu z vsemi dokazili in prilogami, v skladu z zahtevami tega javnega poziva in v slovenskem jeziku. 

Obvezne sestavine vloge so: 

- izpolnjen prijavni obrazec z vključenimi obveznimi dokazili, kot so navedeni v prijavnem obrazcu;  

- izpolnjene, podpisane in žigosane izjave (v primeru, da prijavitelj ne uporablja žiga, to navede);

- izjave avtorjev in soavtorjev, ki so navedeni v vlogi; 

- če  gre za razvoj scenarija po literarni predlogi, je treba priložiti tudi dokazilo o urejenih avtorskih pravicah za literarno predlogo (opcijska pogodba ali pogodba; izjava ne zadostuje); 

- finančni načrt z viri financiranja z dokazili o zagotovljenih virih financiranja oziroma o zaprtju finančne konstrukcije projekta (kot dokazila o zagotovljenih virih financiranja se upoštevajo v primeru javnih sredstev sklenjene pogodbe oziroma upravni akti financerjev, v primeru zasebnih sredstev sklenjene pred/pogodbe s koproducenti oziroma drugimi financerji ali dokazila o lastni udeležbi); 

- predračun projekta;
- sinopsis;

- vsebinski načrt razvoja scenarija; 

- osnutek scenarija.
Vloga mora biti oddana v zaprti ovojnici, ki je na prednji strani označena s pripisom »NE ODPIRAJ – PRIJAVA NA JP-AV-26«. Na zadnji strani ovojnice je treba navesti popolni naslov prijavitelja.

Lastnoročno podpisana vloga se šteje za pravočasno, če je najpozneje do 12. 12. 2026 v poslovnem času ministrstva (od ponedeljka do četrtka od 9.00 do 15.30 ure in v petek od 9.00 do 14.30 ure) osebno predložena v glavni pisarni ministrstva ali je najpozneje ta dan oddana na pošti in je ta dan označen na pošiljki kot dan sprejetja pošiljke na pošti (ta dan označi izvajalec poštnih storitev) oziroma najpozneje ta dan oddana priporočeno na pošti kot priporočena pošiljka. Pošiljka se pošlje na naslov: Ministrstvo za kulturo Republike Slovenije, Maistrova ulica 10, 1000 Ljubljana.
Dopolnjevanje in spreminjanje vlog sta možna do dne, ko vlogo v obravnavo prejme pristojna strokovna komisija ob upoštevanju zaključka javnega poziva, kot je določen v prvem odstavku te točke.
Oddaja vloge pomeni, da se prijavitelj strinja z vsemi pogoji in kriteriji javnega poziva.
Prijavitelj se z oddajo vloge na javni poziv strinja z objavo podatkov na spletni strani ministrstva v skladu z 10. členom Uredbe o posredovanju in ponovni uporabi informacij javnega značaja (Uradni list RS, št. 24/16 in 146/22). Prav tako se strinja, da so vsi podatki iz vloge informacija javnega značaja v skladu z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15, 7/18 in 141/22).

Prijavitelj lahko na javni poziv odda le eno vlogo. Če prijavitelj odda več vlog, bo obravnavana le tista vloga oziroma njena sprememba ali dopolnitev, ki bo pravočasno oddana prva, vse druge vloge pa bodo zavržene. 

7. Dokumentacija javnega poziva

Dokumentacija javnega poziva zajema:

· besedilo javnega poziva;
· prijavni obrazec z obveznimi sestavinami in dokazili vloge.

Dokumentacija javnega poziva je objavljena na spletni strani ministrstva v zavihku: Javne objave in dostopna na elektronskem naslovu: https://www.gov.si/drzavni-organi/ministrstva/ministrstvo-za-kulturo/javne-objave/. Na tem spletnem naslovu so tudi vsi drugi podatki, povezani z javnim pozivom. 

8. Zavrženje vlog

Za prepozno se bo štela vloga, ki ni bila v poslovnem času ministrstva osebno predložena v glavni pisarni ministrstva ali po pošti poslana na naslov: Ministrstvo za kulturo Republike Slovenije, Maistrova 10, 1000 Ljubljana, najpozneje do 12. 12. 2026, oziroma najpozneje ta dan oddana na pošti in je ta dan označen na pošiljki kot dan sprejetja pošiljke na pošti (ta dan označi izvajalec poštnih storitev) oziroma najpozneje ta dan oddana na pošti kot priporočena pošiljka.

Za prepozno se šteje tudi vloga, ki je prispela po dnevu, ko se je javni poziv končal zaradi porabe razpoložljivih sredstev.
Vloge, ki jih bodo prijavitelji vložili po preteku roka javnega poziva, se bodo v skladu s četrtim odstavkom 111. člena ZUJIK štele za prepozne.
Vloge, ki ne bodo vsebovale vseh obveznih sestavin, ki jih določa besedilo javnega poziva, in ki jih prijavitelji ne bodo v celoti dopolnili niti v petih dneh od prejema poziva k dopolnitvi, se bodo štele za nepopolne.
Prijavitelj, čigar vloga ne bo izpolnjevala pogojev za sodelovanje na tem javnem pozivu, določenih v besedilu tega javnega poziva, se bo štel za neupravičeno osebo. Izpolnjevanje pogojev se ugotavlja na podlagi vloge prijavitelja in obveznih dokazil.
Ministrstvo bo na podlagi četrtega odstavka 111. člena ZUJIK s sklepom zavrglo:

· prepozno vlogo,

· nepopolno oziroma prepozno dopolnjeno vlogo,

· vlogo, ki jo bo oddala neupravičena oseba.

V primeru, da prijavitelj odda na javni poziv več kot eno vlogo, se bo upoštevala prva prispela popolna vloga, ostale vloge bodo zavržene. 

9. Pristojni uslužbenec za posredovanje informacij in pojasnil
Pristojna uslužbenka za posredovanje pojasnil je Irena Ostrouška, e-naslov irena.ostrouska@gov.si, telefon 01 369 59 78.
10. Odločitev 

Ministrica za kulturo na podlagi predloga pristojne strokovne komisije o vsaki ustrezni vlogi, prispeli na javni poziv, izda posamično odločbo, s katero odloči o odobritvi ali zavrnitvi vloge. Odločba o odobritvi je podlaga za sklenitev pogodbe o sofinanciranju. V primeru, da ne pride do sklenitve pogodbe ali da pride do odstopa od pogodbe, se lahko sprejme v sofinanciranje popolno vlogo naslednjega upravičenega prijavitelja, ki zaradi porabe sredstev ni bila sprejeta v sofinanciranje.


            Ministrstvo za kulturo Republike Slovenije



Dr. Ignacija Fridl Jarc
